Institutul Național pentru

Pregătirea și Perfecționarea Avocaților

***CONSILIUL DE CONDUCERE***

**HOTĂRÂREA NR. 2**

**privind Examenul de absolvire a cursurilor de pregătire profesională inițială organizate în anul 2019 în cadrul I.N.P.P.A. / Centrelor teritoriale ale I.N.P.P.A.**

**17 mai 2019**

Având în vedere dispozițiile Legii nr. 51/1995 privind organizarea şi exercitarea profesiei de avocat modificata prin Legea nr.25/2017 și republicată precum și ale Statutului profesiei de avocat

Luând în considerare Hotărârea nr. 525/01.09.2012 a Consiliului UNBR privind adoptarea Regulamentului examenului de absolvire al Institutului Național pentru Pregătirea și Perfecționarea Avocaților

 *Consiliul de Conducere al Institutului Național pentru Pregătirea și Perfecționarea Avocaților,*

**HOTĂRĂŞTE:**

**Art. 1.** –Examenul de absolvire pentru avocații stagiari aflați în anul II de pregătire profesională inițială în cadrul I.N.P.P.A./Centrelor teritoriale ale I.N.P.P.A. precum și pentru avocații stagiari care nu au promovat examenul de absolvire a I.N.P.P.A. în sesiuni anterioare **va începe la data de 11 noiembrie 2019** şi este organizat de I.N.P.P.A. şi Centrele teritoriale ale I.N.P.P.A., cu sprijinul barourilor arondate acestora, sub coordonarea Consiliului U.N.B.R..

**Art. 2.** – Examenul de va desfășura conform prevederilor Regulamentului privind organizarea și desfășurarea examenului de absolvire a Institutului Național pentru Pregătirea și Perfecționarea Avocaților adoptat prin Hotărârea nr. 525/01.09.2012 a Consiliului U.N.B.R.

**Art. 3.** – Taxa pentru examenul de absolvire este de 700 lei şi se va plăti în contul I.N.P.P.A. / Centrelor teritoriale ale I.N.P.P.A., cel mai târziu până la data de 04 noiembrie 2019. Neplata taxelor de școlarizare (anul I și anul II) precum și neplata taxei pentru examen atrage imposibilitatea de participare la examen.

**Art. 4.** – Examinarea candidaților se va face în două etape. Prima etapă constă în probe orale (colocvii) cu caracter preponderent practic şi aplicativ, la disciplinele: *Organizarea şi exercitarea profesiei de avocat*, *Drept civil*/*Drept procesual civil*, *Drept penal*/*Drept procesual penal* și 2 din cele 3 discipline ale modulului de Drept European *(Dreptul Uniunii Europene, Dreptul European al Drepturilor Omului şi Dreptul European al Muncii)* raportat la opțiunile efectuate de fiecare cursant cu privire la activitățile tutoriale*.* Cea de-a doua etapă constă într-o probă scrisă la disciplinele: *Organizarea şi exercitarea profesiei de avocat*, *Drept civil*, *Drept procesual civil*, *Drept penal* şi *Drept procesual penal*.

**Art. 5.** – Examinarea candidaților la probele orale se va face începând cu data de **11 noiembrie 2019**.

**Art. 6.** – (1) Dezbaterile în cadrul probei orale vor avea la bază tematica parcursă în cadrul activităților tutoriale desfășurate în cadrul INPPA, la fiecare materie de examen. Se vor avea în vedere și lucrările profesionale pe baza cărora se realizează caietul de lucrări profesionale. Examinarea orală se face punându-se la dispoziția candidaților legislația în vigoare la materia examinată și ținându-se cont de jurisprudența obligatorie pentru instanțele judecătorești, la zi, a Înaltei Curți de Casație și Justiție.

(2) La disciplina *Organizarea și exercitarea profesiei de avocat* candidaților li se va solicita rezolvarea unei ”situații – problemă” privind deontologia și etica profesională și regulile de conduită în profesia de avocat.

**Art. 7.** – Candidații declarați admiși la probele orale vor susține proba scrisă care constă în rezolvarea unui număr de 50 de cazuri practice, fiecărei întrebări îi vor corespunde mai multe variante de răspuns din care una sau două pot fi corecte, existând posibilitatea ca toate variantele de răspuns să nu fie corecte.

**Art. 8.** – Subiectele pentru proba scrisă vor fi unice iar examenul se va susține în cadrul I.N.P.P.A. şi al Centrelor teritoriale ale I.N.P.P.A. la aceeaşi dată, respectiv **24 noiembrie** **2019, cu începere de la ora 10.00.** Conducerile I.N.P.P.A. / Centrelor teritoriale ale I.N.P.P.A. vor afișa în timp util locul desfășurării probei scrise.

**Art. 9.** – (1) Prezenta hotărâre va fi afișată pe pagina web a I.N.P.P.A. – [www.inppa.ro](http://www.inppa.ro/), va fi comunicată Centrelor teritoriale ale I.N.P.P.A. şi Uniunii Naționale a Barourilor din România.

(2) Dispozițiile prezentei Hotărâri se completează cu dispozițiile Regulamentului privind organizarea și desfășurarea examenului de absolvire a Institutului Național pentru Pregătirea și Perfecționarea Avocaților adoptat prin Hotărârea nr. 525/01.09.2012 a Consiliului U.N.B.R.

**PREȘEDINTELE CONSILIULUI DE CONDUCERE AL I.N.P.P.A.**

**Av. dr. Gheorghe FLOREA**